立秋喜雨
作者：衛宗武
朝代：宋

paragraphs: 炎炎老火燒太空，熏灼萬類勢欲鎔。
高田幅裂稼已腐，低壤釜沸禾生蟲。
金蛇飛走天鼓震，須臾散滅茫無蹤。
火輪烈烈揚熾焰，夜鏡炯炯摩青銅。
老夫望歲甚田叟，恨無神術驅羣龍。
平明披衣視雲氣，霧靄四合何冥濛。
沾濡俄頃遂滂沛，奔騰浩瀚猶崩洪。
雨珠雨玉何足貴，雨菽雨粟亦有窮。
涓流膏潤入秉穗，穰穰九穀苞其中。
良疇何啻萬萬頃，一稔囷櫛過崇墉。
溢爲懽聲沸比屋，洗空愁嘆蘇三農。
亦知誠感斯響答，古佛之一真圓通。
嗟吾年來生計蕩，殆若枯葉隨飄風。
甌窶汙邪不應禱，凍餓真與窮民同。
繼今甘霔願時有，鼓腹擊壤歌年豐。